钦定古今图书集成/明伦汇编/官常典/第722卷 > 谭必
## 钦定古今图书集成/明伦汇编/官常典/第722卷 > 谭必

按《乐昌县志》：“必，字子思。六岁通九经，能缀文。殿中丞
王公益为韶州牧，必甫七岁，应童子科，日嘐嘐诵万
言。益子荆公奇之，呼为九兄。后荆公荐必至京师，试
不第，必益愤激下帷，因废视。然性嗜学，即不辨字，亦
淹滞一室，令人声所学书，危坐而听谭讨，不遗馀力。
其后年四十，目复明录荐，登贾黯榜进士。熙宁中，会”
荆公当事欲用之，必竟以家难免。后授邕州推官。时
狡贼侬智高薄邕，必坚壁以御，围久食尽，援兵不至，
城陷，贼执之，欲啖以利，必抗骂不已，遂遇害。事上闻，
赐金紫光禄大夫、太子太傅。景泰七年赐谥“忠愍”，入
张文献祠配享，邕州亦有庙祀。